Kommissionens forordning (EF) nr. 1660/2001

af 16. august 2001

om ændring af forordning (EF) nr. 1623/2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 2826/2000(2), særlig artikel 33 og 36, og

ud fra følgende betragtninger:

(1) Artikel 58 i Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer(3), senest ændret ved forordning (EF) nr. 1282/2001(4), indeholder nærmere regler for producenternes levering til destillationsvirksomheden af de resterende mængder, som de har pligt til at levere. På baggrund af erfaringen bør fristen forlænges.

(2) Artikel 63 omhandler gennemførelsen af støtten til destillation af vin til konsumalkohol. Denne ordning blev indført for første gang for produktionsåret 2000/01. På grundlag af erfaringerne fra det første år bør der foretages nogle ændringer. Der bør bl.a. først senere på året gives adgang til destillation, og den procentdel af produktionen, som vinproducenten kan lade destillere, bør reduceres. Endvidere bør der fastsættes en sidste frist for destillation.

(3) Artikel 86 til 102 indeholder nærmere regler for afsætning af alkohol fra interventionsorganerne. Der bør rettes nogle fejl, bl.a. bør det beløb, der skal betales for prøver, ændres, og tolerancen for bioethanol bør, hvis der fremstilles produkter ved rektifikationen, være den samme som for nye industrielle anvendelsesformål.

(4) Forvaltningskomitéen for Vin har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 1623/2000 foretages følgende ændringer:

1) Artikel 58, første afsnit, affattes således: "Producenter, der er underlagt en af de i artikel 45 og 52 omhandlede forpligtelser, og som inden den 15. juli i det igangværende produktionsår har leveret mindst 90 % af den mængde af produktet, som de har pligt til at levere, kan opfylde denne forpligtelse ved at levere den resterende mængde inden en dato, som den nationale myndighed fastsætter, og som ikke kan ligge senere end den 31. juli det følgende produktionsår."

2) I artikel 63 foretages følgende ændringer:

a) Stk. 1 og 2 affattes således: "1. Fra den 16. oktober hvert produktionsår gives der adgang til destillation af bordvin og vin egnet til fremstilling af bordvin som nævnt i artikel 29 i forordning (EF) nr. 1493/1999.

2. Den mængde bordvin og vin egnet til fremstilling af bordvin, som hver producent kan lade destillere, er begrænset til 30 % af den største produktion, som producenten har anmeldt i de seneste tre produktionsår, inklusive det indeværende produktionsårs produktion, hvis den allerede er anmeldt. Anvendes ovennævnte procentdel, er den producerede mængde bordvin den mængde, der er anført som vin i kolonnen 'bordvin' i den produktionsanmeldelse, som er nævnt i artikel 18, stk. 1, i forordning (EF) nr. 1493/1999."

b) Følgende indsættes som stk. 10: "10. Den vin, som leveres til destillationsvirksomheden, skal destilleres senest den 30. september det følgende produktionsår."

3) Artikel 86, første afsnit, affattes således: "Kommissionen kan efter proceduren i artikel 75 i forordning (EF) nr. 1493/1999 hvert kvartal åbne flere licitationer, som hver omfatter mindst 50000 hl vinalkohol og tilsammen pr. kvartal højst 600000 hl alkohol (100 % vol.), med henblik på eksport til visse tredjelande udelukkende til endelig anvendelse inden for brændstofsektoren."

4) Artikel 91, stk. 12, affattes således: "12. Den sikkerhed, der stilles som garanti for, at alkoholen eksporteres, frigives af det interventionsorgan, der ligger inde med den pågældende alkohol, for hver mængde alkohol, for hvilken det dokumenteres, at den er blevet eksporteret inden for den fastsatte frist. Hvis fristen for eksport overskrides, inddrages sikkerhedsstillelsen for eksportens gennemførelse på 3 EUR/hl alkohol (100 % vol.), uanset artikel 23 i forordning (EØF) nr. 2220/85 og bortset fra tilfælde af force majeure, i et omfang svarende til:

a) 15 % under alle omstændigheder

b) 0,33 % af restbeløbet efter fradrag af de 15 % for hver dag, den pågældende frist er overskredet."

5) Artikel 95, stk. 2, andet og tredje afsnit, affattes således: "Alkohol i beholdere, der ikke er angivet i licitationsbekendtgørelserne eller i bekendtgørelserne om offentligt udbud af alkohol eller i den i artikel 83 til 93 omhandlede beslutning truffet af Kommissionen, er ikke omfattet af forbuddet.

Alkoholen i de beholdere, der er anført i de af medlemsstaterne fremsendte oplysninger, jf. stk. 1, kan af de interventionsorganer, der ligger inde med den pågældende alkohol, substitueres med en alkohol af samme type eller blandes med anden alkohol, som interventionsorganet har fået leveret, indtil der udstedes et overtagelsesbevis for den, især hvis det er nødvendigt af logistiske årsager. Medlemsstaternes interventionsorganer underretter Kommissionen om, at alkoholen substitueres."

6) I artikel 98 foretages følgende ændringer:

a) Stk. 1 affattes således: "1. Fra offentliggørelsen af en licitationsbekendtgørelse og indtil udløbet af fristen for indgivelse af bud i henhold til bekendtgørelsen kan alle interesserede købere få udleveret prøver af den alkohol, der udbydes til salg, mod betaling af 10 EUR pr. liter. Der kan ikke udleveres mere end 5 liter pr. beholder til hver enkelt interesseret køber. Med henblik på afsætning som omhandlet i underafdeling III kan der udleveres prøver mod samme betaling i de første 30 dage efter udbudsbekendtgørelsen."

b) Stk. 2 affattes således: "2. Efter udløbet af fristen for indgivelse af bud, eller efter at de første 30 dage efter udbudsbekendtgørelsen er gået:

a) kan den bydende eller den godkendte virksomhed som nævnt i artikel 92 få prøver af den alkohol, der er givet tilslag for

b) kan den bydende, der har fået tilbudt en substitutionsmængde i medfør af artikel 83, stk. 3, få prøver af den alkohol, der er tilbudt som substitution.

Prøverne kan fås hos interventionsorganet mod betaling af 10 EUR pr. liter og er begrænset til 5 liter pr. beholder."

7) Artikel 100, stk. 2, litra c), affattes således: "c) Når det gælder alkohol, som der er givet tilslag for ved licitation til nye industrielle anvendelsesformål eller ved offentligt udbud til anvendelse som bioethanol inden for brændstofsektoren i EF, og som skal rektificeres før den endelige anvendelse, anses al den afhentede alkohol for at være blevet anvendt til de fastsatte formål, når mindst 90 % af de samlede mængder alkohol, der er afhentet i forbindelse med en licitation eller et offentligt udbud, er anvendt til disse formål; tilslagsmodtageren eller den godkendte virksomhed, der har accepteret at købe alkoholen, underretter Kommissionen og interventionsorganet om mængde, destination og anvendelse af de produkter, der fremstilles ved rektifikationen. Svindet må dog ikke overstige de i litra b) nævnte grænser."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 25. august 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. august 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 328 af 23.12.2000, s. 2.

(3) EFT L 194 af 31.7.2000, s. 45.

(4) EFT L 176 af 29.6.2001, s. 14.